
СЪОБЩЕНИЕ

Изготвен е проект на Закон за ратифициране на актовете на 28-ия конгрес на
Всемирния пощенски съюз, подписани в Дубай, 2025 г.
Настоящата процедура на обществено обсъждане се провежда на основание разпоредбите на чл. 26 от Закона за нормативните актове. В рамките на 30-дневен срок всички заинтересовани страни могат да подадат до Министерството на транспорта и съобщенията своите предложения и бележки по проекта.

МОТИВИ
Проектът на Закон за ратифициране на актовете на 28-ия конгрес на Всемирния пощенски съюз, проведен в Дубай през 2025 г., е изготвен в изпълнение на ангажиментите на Република България като страна-членка на Съюза и в изпълнение на чл. 85, ал. 1, т. 2, 4, 5, 7 и 8 от Конституцията на Република България, член 15, ал. 1 на Закона за международните договори и член 13, т. 3 на Закона за пощенските услуги.
Всемирният пощенски съюз (ВПС/Съюза) е междуправителствена агенция от системата на Организацията на обединените нации, специализирана в областта на пощенските услуги, със 192 страни членки, вкл. Република България. Взаимоотношенията между страните членки, както и между техните избрани пощенски оператори се уреждат чрез актовете на Съюза. Тези актове се изменят, допълват и приемат от всеки проведен конгрес, който е върховен орган на ВПС. 
Редовният 28-и конгрес на ВПС се проведе през 2025 г. в Дубай, Обединени арабски емирства. Република България взе участие в конгреса с делегация, чиито позиция, състав и правомощия на членовете бяха определени с Решение на Министерския съвет (Протокол № 34 от заседание на Министерския съвет, проведено на 20.08.2025 г., т. 6).  
На основание на чл. 24, ал. 1 на Устава, приетите от конгреса актове на ВПС се подписват от пълномощните представители на страните членки. Съгласно ал. 3 на същия член, актовете на Съюза се ратифицират, приемат или одобряват в най-кратки срокове от страните членки, които са ги подписали, съобразно конституционните им правила. В съответствие с предоставените му правомощия, член на българската делегация подписа, при условие на последваща ратификация, приетите от конгреса актове.
Проектът на Закон за ратифициране на актовете на 28-ия конгрес на Всемирния пощенски съюз има за цел да се изпълнят разпоредбите на чл. 85, ал. 1, т. 2, 4, 7 и 8 от Конституцията на Република България и чл. 15, ал. 1 от Закона за международните договори на Република България, като се осъществи ратификация на следните актове: 
1. Дванадесети допълнителен протокол към Устава на Всемирния пощенски съюз;
2. Пети допълнителен протокол към Общия правилник на Всемирния пощенски съюз;
3. Втори допълнителен протокол към Всемирната пощенска конвенция;
4. Втори допълнителен протокол към Споразумението за услугите по пощенските плащания. 
 Чрез ратифицирането на актовете на ВПС след всеки проведен конгрес, Република България осигурява изпълнението на ангажиментите си, свързани с тяхното прилагане, както от органите, натоварени с провеждането на държавната политика и регулирането на пощенските услуги, така и от страна на пощенския оператор със задължение за извършване на универсалната пощенска услуга, който съгласно чл. 27 от Закона за пощенските услуги е длъжен да изпълнява актовете на ВПС, които са ратифицирани от Република България, обнародвани са и са влезли в сила.
Измененията в Устава и Общия правилник се отнасят до прецизиране на терминологията и усъвършенстване на правилата за работа на ръководните органи на Съюза - Административния съвет и Съвета за пощенска експлоатация, допълнени са разпоредби относно участието на развиващите се и най-слабо развити държави в тези ръководни органи,  разширени са и функциите на Консултативния комитет като орган, състоящ се от външни заинтересовани страни в сектора. Определени са разходите на Съюза за периода 2026-2029 г., в размер на 39 512 270 швейцарски франка годишно, като следва да се отбележи, че няма увеличение в размера на разходите на организацията спрямо 2024 г. и 2025 г. Приносът на Република България към бюджета на организацията за цитирания период се запазва и е в размер на 132 810 швейцарски франка годишно. 
Измененията във Всемирната пощенска конвенция и в Споразумението за услугите по пощенските плащания усъвършенстват и допълват разпоредбите, отнасящи се до основните и допълнителните услуги, предоставяни от избраните пощенски оператори и са в следните основни направления: 
· Усъвършенстване на разпоредбите, свързани с измерване и прилагането на нормативите за качество на услугата;
· Намаляване на тегловната граница за писмовните пратки, съдържащи документи, на 1 кг.;
· Предоставяне на услугата „Пратки с обявена стойност” само за колетите и за писмовните пратки с предимство, съдържащи документи;
· Премахване на задължителното изискване за подпис при доставянето на колетите и превръщането му в част от допълнителните услуги;
· Отпадане на обемните писмовни пратки, с цел опростяване на експлоатационните и счетоводни процедури. Отпадат и колетите от електронната търговия, т.нар. ECOMPRO като отделна услуга, като част от новата стратегия на ВПС за запазване на конкурентоспособността на трансграничния пазар на електронна търговия;
· Усъвършенстване на системата за възнаграждения между избраните оператори, т.нар. крайни такси, като от началото на следващия конгресен цикъл през 2026 г. се хармонизират тарифите на брой пратка и на килограм, като по този начин всички пощенски потоци ще бъдат обект на едни и същи минимални и максимални цени;
· Прецизиране на съществуващите и въвеждане на нови разпоредби относно определяне на възнагражденията за писмовните пратки, съдържащи документи, за обемните писмовни пратки и малки пакети, както и за колетните пратки;
· Прецизиране и допълване на разпоредбите, касаещи услугите по предоставянето на пощенските парични преводи и др.
Приемането на проекта на Закон за ратифициране на актовете на 28-ия конгрес на Всемирния пощенски съюз ще доведе до:
 потвърждаване на участието на Република България в осигуряването на единна световна пощенска територия, основана и регламентирана чрез актовете на ВПС;
 създаване на правна основа за уреждане на взаимоотношенията между Република България и нейния избран пощенски оператор и останалите страни-членки на ВПС и техните избрани пощенски оператори при организирането и осъществяването на международните пощенски услуги;
 запазване и усъвършенстване на системата на разплащанията на избрания пощенски оператор на Република България с избраните пощенски оператори на останалите страни членки на Съюза за обработен пощенски трафик на основата на единните правила, процедури и цени, регламентирани в актовете на ВПС;
· осигуряване изпълнението на ангажиментите на Република България, свързани с прилагането на актовете на Съюза, както от страна на органите, осъществяващи държавната политика и регулирането на пощенските услуги, така и от страна на избрания пощенския оператор, задължен съгласно чл. 27 от Закона за пощенските услуги да изпълнява актовете на ВПС, които са ратифицирани от Народното събрание на Република България;
 гарантиране на правото на Република България да участва, в качеството си на страна членка, в цялостната дейност на ВПС, неговите ръководни органи и работните структури към тях;
·  гарантиране на правото на потребителите да ползват международни пощенски услуги от и към всички 192 страни-членки на ВПС.

